《樵青歌　为黄仙裳作》
清代·杜濬

当时同学十数人，两人引颈先朝露。
一人万里足重茧，一个入海随烟雾。
三人灭迹逃空门，四人墙东长闭户。
一人卖药不二价，一人佯狂以自污。
黄生计划无复之，门前便是青山路。
昆吾宝剑千金值，改铸腰镰应有数。
黄生终日无踪迹，上山清晨下山暮。
有时昏黑犹在山，痛哭身当猛虎步。
不知为樵定何意，黄生安肯言其故。
但闻有一海陵樵，时时偷访钟山树。

作者简介：杜濬（1611～1687） 清初诗人。原名诏先，字于皇，号茶村，又号西止，晚号半翁。黄冈（今属湖北）人。明崇祯时太学生。明亡后，不出仕，避乱流转于南京、扬州，居南京达四十年，刻意为诗，诗多寓兴亡之感。著有《变雅堂集》。